

VLADA REPUBLIKE HRVATSKE

Zagreb, 26. studenoga 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo unutarnjih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog uredbe o dopuni Uredbe o određivanju štićenih osoba, objekata i prostora te provođenju njihove zaštite i osiguranja |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 47. stavka 2. Zakona o sigurnosno-obavještajnom sustavu Republike Hrvatske („Narodne novine“ br. 79/06 i 105/06) i članka 43. Zakona o sigurnosnim provjerama („Narodne novine“ br. 85/08 i 86/12), Vlada Republike Hrvatske je na sjednici održanoj \_\_\_\_\_\_\_\_\_ 2020. godine donijela

**UREDBU O DOPUNI UREDBE O ODREĐIVANJU ŠTIĆENIH OSOBA, OBJEKATA I PROSTORA TE PROVOĐENJU NJIHOVE ZAŠTITE I OSIGURANJA**

**Članak 1.**

U Uredbi o određivanju štićenih osoba, objekata i prostora te provođenju njihove zaštite i osiguranja („Narodne novine“ br. 46/13, 103/14 – Odluka Ustavnog suda Republike Hrvatske, 151/14, 10/16 i 99/16) u članku 15. stavku 2. iza podstavka 3. dodaje se novi podstavak 4. koji glasi:

„- prostor u neposrednom okruženju sjedišta Hrvatskog sabora i Vlade Republike Hrvatske, i to: 1.2 metra od vanjskog ruba objekta Hrvatskog sabora sa sjeverne, istočne i južne strane; 1.2 metra od vanjskog ruba objekta Vlade Republike Hrvatske sa sjeverne i zapadne strane; prostor Trga sv. Marka između istočne strane objekta Vlade Republike Hrvatske, zapadne strane objekta Hrvatskog sabora te sjevernog i južnog kolnika na Trgu sv. Marka; Freudenreichova ulica i dio južnog kolnika Trga sv. Marka od Freudenreichove ulice do Ćirilometodske ulice,“.

Dosadašnji podstavci 4. do 6. postaju podstavci 5. do 7.

**Članak 2.**

Ova Uredba stupa na snagu prvoga dana od dana objave u „Narodnim novinama“.

Klasa:

Urbroj:

Zagreb,

Predsjednik

mr. sc. Andrej Plenković, v. r.

**OBRAZLOŽENJE**

Važećom Uredbom o određivanju štićenih osoba, objekata i prostora te provođenju njihove zaštite i osiguranja (“Narodne novine” br. 46/13, 103/14 – OUSRH, 151/14, 10/16 i 99/16) određuju se štićene osobe, objekti i prostori, provođenje osiguranja i zaštite štićenih osoba, objekata i prostora te međusobne obveze i suradnja sigurnosno-obavještajnih agencija, nadležnih ustrojstvenih jedinica u ministarstvima koje provode osiguranje i zaštitu štićenih osoba, objekata i prostora, stručnih službi nadležnih za poslove osiguranja u drugim državnim tijelima kao i s organizatorima određenih događanja.

U cilju sprječavanja pristupa osoba i vozila koje mogu predstavljati sigurnosnu ugrozu, na prostoru ispred objekata Hrvatskog sabora i Vlade Republike Hrvatske te otklanjanja opasnosti za štićene osobe i građane, od 12. listopada 2020. godine privremeno je ograničen pristup i kretanje dijelom Trga sv. Marka i Freudenreichovom ulicom za sve osobe koje za to nemaju opravdani razlog, poradi čega su, dio prostora Trga sv. Marka i Freudenreichova ulica, ograđeni tehničkim preprekama (gelenderima).

Stoga se, u odnosu na važeću Uredbu o određivanju štićenih osoba, objekata i prostora te provođenju njihove zaštite i osiguranja, predlaže da se ovom Uredbom kao štićeni prostor I. kategorije odredi prostor u neposrednom okruženju sjedišta Hrvatskog sabora i Vlade Republike Hrvatske, i to: 1.2 metra od vanjskog ruba objekta Hrvatskog sabora sa sjeverne istočne i južne strane; 1.2 metra od vanjskog ruba objekta Vlade Republike Hrvatske sa sjeverne i zapadne strane; prostor Trga sv. Marka u Zagrebu između istočne strane objekta Vlade Republike Hrvatske, zapadne strane objekta Hrvatskog sabora te sjevernog i južnog kolnika na Trgu sv. Marka; Freudenreichova ulica i dio južnog kolnika Trga sv. Marka od Freudenreichove ulice do Ćirilometodske ulice.

Opseg i vrstu mjera osiguranja i zaštite, sukladno članku 9. Uredbe o određivanju štićenih osoba, objekata i prostora te provođenju njihove zaštite i osiguranja odredit će nadležna ustrojstvena jedinica državnog tijela koje provodi mjere osiguranja i zaštite, na temelju procjene razine ugroženosti, sigurnosnih prosudbi sigurnosno-obavještajnih agencija, podataka i informacija drugih državnih tijela.

Za istaknuti je da donošenjem ove Uredbe ni u kojem slučaju neće biti ograničeno pravo na javno okupljanje i mirni prosvjed u skladu sa Ustavom Republike Hrvatske („Narodne novine“, br. 85/10. - pročišćeni tekst i 5/14. – Odluka Ustavnog suda Republike Hrvatske) i Zakonom o javnom okupljanju („Narodne novine“, br. 128/99, 90/05, 139/05, 150/05, 82/11- Odluka Ustavnog suda Republike Hrvatske i 78/12) .

Za provedbu ove Uredbe osigurana su financijska sredstva u Državnom proračunu Republike Hrvatske za 2020. godinu i projekcijama za 2021. i 2022. godinu te nije potrebno osigurati dodatna financijska sredstva.